Príloha k uzneseniu 1.2.1_SP
Kritériá akreditácie študijných programov vysokoškolského vzdelávania

(1)	Zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) ustanovuje v § 82 ods. 7, že Akreditačná komisia pri výkone svojej pôsobnosti používa kritériá, ktoré navrhuje. Po vyjadrení orgánov reprezentácie vysokých škôl tieto kritériá schvaľuje Ministerstvo školstva, vedy, výskumu a športu SR.

(2)	Tento materiál obsahuje súbor kritérií, ktoré Akreditačná komisia používa podľa § 82 ods. 2 písm. a) zákona pri akreditácii 
a)	bakalárskeho študijného programu, t.. pri posudzovaní spôsobilosti vysokej školy uskutočňovať študijný program oprávňujúci ju udeliť absolventom tohto študijného programu akademický titul „bakalár“, 
b)	magisterského, inžinierskeho alebo doktorského študijného programu, t.j. pri posudzovaní spôsobilosti vysokej školy uskutočňovať študijný program oprávňujúci ju udeliť absolventom tohto študijného programu akademický titul „magister“/“magister umenia“, „inžinier“/“inžinier architekt“, „doktor všeobecného lekárstva“/“doktor zubného lekárstva“/“doktor veterinárskeho lekárstva“,
c)	doktorandského študijného programu, t.j. pri posudzovaní spôsobilosti vysokej školy uskutočňovať študijný program oprávňujúci ju udeliť absolventom tohto študijného programu akademický titul „doktor“/“doktor umenia“.

(3)	Pre skrátené označenie súboru kritérií obsiahnutých v tomto materiáli sa používa skratka KSP. 
 
(4)	Časti kritérií týkajúce sa len bakalárskych študijných programov sú označené symbolom (B). Časti kritérií týkajúce sa len magisterských, inžinierskych alebo doktorských študijných programov sú označené symbolom (M). Časti kritérií týkajúce sa len doktorandských študijných programov sú označené symbolom (D).

(5)	Pri posudzovaní spôsobilosti vysokej školy uskutočňovať vysokoškolský študijný program sa posudzuje
a)	vysoká škola a jej pracoviská zabezpečujúce uskutočňovanie študijného programu,
b)	samotný študijný program.

(6)	Pri posudzovaní vysokej školy a jej pracovísk zabezpečujúcich uskutočňovanie študijného programu sa hodnotia tieto atribúty:
a)	úroveň výskumnej resp. umeleckej činnosti,
b)	materiálne, technické a informačné zabezpečenie,
c)	personálne zabezpečenie.

(7)	Pri posudzovaní študijného programu sa hodnotia tieto atribúty:
a)	obsah, 
b)	požiadavky na uchádzačov a spôsob ich výberu, 
c)	požiadavky na absolvovanie, 
d)	napĺňanie profilu absolventa.

(8)	Akreditačná komisia posúdi príslušnú vysokú školu a jej pracoviská zabezpečujúce uskutočňovanie študijného programu a študijný program a zistí, v akej miere ich atribúty spĺňajú jednotlivé kritériá. Akreditačná komisia odporučí priznať vysokej škole právo udeľovať absolventom študijného programu zodpovedajúci akademický titul, ak atribúty vysokej školy a jej pracovísk zabezpečujúcich uskutočňovanie študijného programu a atribúty študijného programu uspokojivo spĺňajú stanovené kritériá. Miera spĺňania kritérií môže byť rozličná, Akreditačná komisia posudzuje študijný program komplexne a v odôvodnených prípadoch môže nižšie plnenie  niektorých kritérií byť kompenzované vyšším plnením  iných kritérií. Ak je súčasťou kritéria dosahovanie minimálnej hodnoty niektorého z ukazovateľov, nesmie  hodnota ukazovateľa určeného pre posudzovanú vysokú školu, resp. študijný program klesnúť pod minimálnu hodnotu. Ak vysoká škola požiada o akreditáciu študijného programu, ktorý uskutočňuje, organizuje a zabezpečuje mimo svojho sídla, predkladá samostatnú žiadosť s podkladmi.

(9)	Kritériá v tomto materiáli sa používajú aj pri akreditácii študijného programu uskutočňovaného v kombinácii dvoch študijných odborov. Ak ide o medziodborové štúdium (§ 51 ods. 5 zákona), musia atribúty vysokej školy a jej pracovísk (KSP-A) spĺňať stanovené kritériá pre každý zo študijných odborov. Každému zo študijných odborov musí byť venované aspoň 2/5 obsahu študijného programu. Ostatné atribúty študijného programu (KSP-B) sa posudzujú obdobne ako pri študijnom programe v jednom študijnom odbore. Ak jeden zo študijných odborov je hlavný, posudzuje sa študijný program ako študijný program v tomto študijnom odbore.

(10)	Pri akreditácii nových študijných programov Akreditačná komisia môže v súlade s § 83 ods. 2 zákona uplatniť osobitné kritéria, pričom sa vyjadrí kladne ak usúdi, že sa dá odôvodnene predpokladať, že najneskôr na konci obdobia zodpovedajúceho štandardnej dĺžke štúdia bude vysoká škola pri uplatnení štandardných kritérií spôsobilá uskutočňovať tento študijný program a že existujúce podmienky umožnia aj prvým absolventom získať plnohodnotné vysokoškolské vzdelanie.

(11)	Pre jednotlivé študijné odbory môžu byť kritériá konkretizované v súlade s týmito kritériami. V takom prípade sa vyžaduje plnenie jednotlivých kritérií v súlade s ich špecifikáciou pre daný študijný odbor.

(1)	
KSP-A: Kritériá na hodnotenie atribútov vysokej školy a jej pracovísk zabezpečujúcich uskutočňovanie študijného programu 

Atribút/kritérium	Uspokojivé plnenie	
Atribút: Úroveň výskumnej, resp. umeleckej činnosti	
Kritérium KSP-A1: Úroveň výskumnej, resp. umeleckej činnosti vysokej školy a pracovísk zabezpečujúcich uskutočňovanie študijného programu	Prvý stupeň (B)
Vysoká škola musí preukázať nepretržitú sledovateľskú výskumnú činnosť alebo primeranú umeleckú činnosť zodpovedajúcich pracovísk v problematike študijného odboru alebo v kombinácii študijných odborov v takej miere, aby mohli adekvátne reagovať na nové poznatky v danom odbore a začleniť ich do poskytovaného vzdelávania v rámci študijného programu.
Na preukázanie nepretržitej sledovateľskej výskumnej činnosti treba vykonávať takú výskumnú činnosť a produkovať také výsledky, aby vysokoškolskí učitelia pôsobiaci v príslušnom študijnom programe rozumeli vývojovým trendom príslušného študijného odboru, vykonávali v študijnom odbore vlastný výskum a pravidelne publikovali jeho výsledky aspoň na národnej úrovni. Ich počet musí byť dostatočný vzhľadom na potreby zabezpečenia kvality a rozvoja príslušného študijného programu.
Druhý stupeň (M)
Vysoká škola musí preukázať nepretržitú výskumnú činnosť alebo umeleckú činnosť svojich pracovísk v problematike študijného odboru akceptovanú na medzinárodnej úrovni (vyjadrenej najmä vo forme ohlasov) v takej miere, aby mohla adekvátne reagovať na nové získané poznatky a začleniť ich do poskytovaného vzdelávania v rámci študijného programu a aby študenti aktívnou účasťou na výskumnej alebo umeleckej činnosti mohli rozvinúť svoje schopnosti získavania a tvorivého uplatňovania teoretických a praktických poznatkov. Pracovisko sa musí nepretržite podieľať na výskumných projektoch na medzinárodnej úrovni a dosahovať pri ich vyhodnotení uspokojivé výsledky.
Tretí stupeň (D)
Vysoká škola musí v porovnaní s požiadavkami na druhý stupeň preukázať navyše nepretržitú medzinárodne akceptovanú) výskumnú alebo umeleckú činnosť svojich pracovísk v problematike študijného programu v takej miere, aby študenti aktívnou účasťou mohli získať nové poznatky alebo umelecké výkony, ktoré akceptuje príslušná medzinárodná vedecká alebo umelecká komunita. Pracovisko musí preukázať grantovú úspešnosť v získavaní finančnej podpory pre príslušný výskum alebo umeleckú činnosť a existenciu pokračujúcich alebo nových výskumných/umeleckých projektov, ktoré sú finančne zabezpečené z externých grantových schém.
Ak Akreditačná komisia vypracovala hodnotenie výskumnej, vývojovej, umeleckej a ďalšej tvorivej činnosti vysokej školy v rámci komplexnej akreditácie činností vysokej školy, vysoká škola, resp. jej fakulta, na ktorej sa má doktorandský študijný program uskutočňovať, musela v poslednom hodnotení získať celkové hodnotenie výskumnej činnosti fakulty v oblasti, v rámci ktorej sa príslušný študijný odbor hodnotí B, B+, A- alebo A podľa kritérií na hodnotenie úrovne výskumnej, vývojovej, umeleckej a ďalšej tvorivej činnosti vysokej školy. Ide o minimálnu podmienku.	
Atribút: Materiálne, technické a informačné zabezpečenie študijného programu	
Kritérium KSP-A2: Dostatočnosť materiálneho, technického a informačného zabezpečenia študijného programu	Dostačujúce materiálno, technické a informačné zabezpečenie študijného programu (knižnica, študovne, dostupnosť informačných zdrojov pomocou internetu, dostupnosť základnej študijnej literatúry, učebníc, monografií a zahraničných vedeckých časopisov, softvérové vybavenie, prístup k potrebným databázam, podľa študijného odboru aj laboratóriá, projektové štúdiá, ateliéry, technologické zabezpečenie, atď.) na to, aby bolo možné uskutočňovať príslušný študijný program a splniť jeho ciele v oblasti vzdelávania. 
Minimálnou podmienkou je, že vysoká škola má v mieste vyučovania študijného programu knižnicu a študovňu s možnosťou prezenčného prístupu k základnej študijnej literatúre pre študijný program (minimálne v rozsahu študijnej literatúry uvádzanej v informačných listoch predmetov). Minimálnou podmienkou je aj možnosť prístupu študentov k internetu. Hodnotí sa napríklad nepretržité dopĺňanie knižného a časopiseckého fondu knižnice a študovní, inovácia výpočtovej techniky a programového vybavenia a pod. a spôsob poskytovania služieb knižnice, študovní a počítačových miestností, ich rozsah a celková úroveň.
Hodnotí sa nielen momentálny stav, ale aj zmeny v materiálnom, technickom a informačnom zabezpečení študijného programu, napr. postup úprav priestorového zabezpečenia, zvýšenie úrovne materiálneho zabezpečenia a pod. 
Pokrytie jednotlivých predmetov študijného programu alebo aspoň ich významnej časti dostupnou základnou študijnou literatúrou. Hodnotí aj sa vlastný príspevok pracovísk vysokej školy k tvorbe učebných textov a pomôcok, resp. ďalších edukačných materiálov.
V prípade, že pracoviská vysokej školy (fakulty) sídlia v iných obciach ako vysoká škola (fakulta) a v mieste ich sídla sa uskutočňuje študijný program, posudzuje sa a vyžaduje sa plnenie tohto kritéria na všetkých miestach, kde vysoká škola (fakulta) uskutočňuje študijný program. V prípade, že takéto pracovisko zabezpečuje len vybrané predmety študijného programu, postačuje plnenie týchto požiadaviek len vo vzťahu k týmto predmetom.
Kritérium nie je splnené, ak vysoká škola (fakulta) uskutočňuje študijný program aj na iných miestach ako uviedla vo svojej žiadosti o akreditáciu.	
Atribút: Personálne zabezpečenie	
Kritérium KSP-A3: Štruktúra prednášateľov, resp. vysokoškolských učiteľov, pôsobiacich v ťažiskových formách výučby v závislosti od špecifík študijného odboru (kvalifikačná štruktúra)	Pri posudzovaní primeraného personálneho zabezpečenia sa vychádza z princípu, že na zabezpečenie výučby v každom študijnom programe vysoká škola musí mať k dispozícii dostačujúci počet vysokoškolských učiteľov v pracovnom pomere na ustanovený týždenný pracovný čas („plný úväzok”), aby spolu s garantom dokázali plynulo a trvalo udržiavať kvalitu vzdelávacieho procesu a zabezpečili rozvoj tohto študijného programu. 
Študijný program, bez ohľadu na počet študentov, ktorí podľa neho študujú alebo budú študovať, vyžaduje určité minimálne personálne zabezpečenie. Súčasne sa musí zobrať do úvahy, že požadovaný počet kvalifikovaných vysokoškolských učiteľov sa so zvyšujúcim sa počtom študentov zvyšuje. Posúdenie dostatočnosti závisí od študijného odboru.
Minimálnou podmienkou na plnenie tohto kritéria je skutočnosť, že v programe musia pôsobiť a preukázateľne rozvíjať, plynulo a trvalo udržiavať kvalitu traja funkční profesori a/alebo docenti na plný úväzok, ktorý je ich jediným úväzkom na akejkoľvek vysokej škole. Z nich pre študijný program druhého alebo tretieho stupňa musí byť aspoň jeden riadny profesor. Navyše sa považuje za prijateľné, aby jeden vysokoškolský učiteľ mal takúto zodpovednosť za jeden program na prvom stupni, za jeden program na druhom stupni  a za jeden program na treťom stupni. Predmety, tvoriace jadro študijného programu v zmysle opisu príslušného študijného odboru, zabezpečujú učitelia (profesori a docenti), ktorí majú v oblasti študijného odboru vlastné vedecké výstupy. Tieto predmety nemôžu byť zabezpečované učiteľmi, ktorí majú uzavretý iný pracovný pomer ako na plný úväzok. Prednášky, resp. analogicky iné ťažiskové formy výučby v závislosti od špecifík študijného odboru (v ďalšom prednášky) vedú vysokoškolskí učitelia pôsobiaci  na funkčnom mieste profesora) alebo docenta), ich časti aj odborní asistenti). Pre uspokojivé plnenie je nevyhnutné najmä, aby prednášky v predmetoch “jadra” študijného programu, t.j. tej časti, v ktorej sa napĺňa obsah študijného odboru, viedli profesori alebo docenti.	
Kritérium KSP-A4: Primeranosť počtu vysokoškolských učiteľov, výskumných pracovníkov alebo umeleckých pracovníkov (§ 74 ods. 1), ktorí vedú záverečné práce vzhľadom na počet študentov	Vyžaduje sa, aby súčet záverečných prác študentov na prvom a na druhom stupni štúdia, vedených jedným zamestnancom vysokej školy nepresiahol v jednom akademickom roku desať. 
Pritom sa predpokladá, že na vedenie záverečnej práce treba o jeden stupeň vyššie vysokoškolské vzdelanie, resp. kvalifikáciu, ako je vedená záverečná práca.  Záverečnú prácu bakalárskeho štúdia by mali viesť aspoň magistri alebo inžinieri a diplomovú prácu doktori (t.j. zamestnanci s titulom “doktor“, v skratke „PhD.“ alebo „ArtD.“.). Pre odborníkov z praxe, ktorí vedú záverečné práce, možno od tejto podmienky upustiť.  	
Kritérium KSP-A5: Zloženie skúšobných komisií na vykonanie štátnych skúšok (na obhajoby záverečných prác) pri rešpektovaní § 63 ods. 3 zákona)	Pravidlá vysokej školy na tvorbu komisií pre štátne skúšky (na obhajoby záverečných prác) v druhom a treťom stupni príslušného študijného programu majú zabezpečovať, aby jeden člen komisie pre štátne skúšky bol z prostredia mimo vysokej školy. V študijných programoch tretieho stupňa je žiaduce, aby aspoň jeden člen komisie bol zo zahraničia. 	
Kritérium KSP-A6: Garantovanie kvality a rozvoja študijného programu	Garant študijného programu je vysokoškolský učiteľ zaradený na funkčnom mieste profesora alebo na funkčnom mieste docenta v príslušnom alebo príbuznom študijnom odbore (v závislosti od stupňa vysokoškolského štúdia, ktoré sa podľa študijného programu uskutočňuje) na vysokej škole, na ktorej je zodpovedný za kvalitu a rozvoj študijného programu. Pri posudzovaní navrhovaného garanta sa berie do úvahy jeho skutočná zodpovednosť za študijný program, teda či má skutočne možnosť a či ovplyvňuje kvalitu uskutočňovania a rozvoj študijného programu, jeho kompetentnosť, teda či jeho pedagogický a vedecký alebo umelecký profil a výsledky zaručujú odbornú kvalitu a jeho skutočná angažovanosť a aktivita pri garantovaní študijného programu. 
Zhodnotenie týchto skutočností uvedie vysoká škola v žiadosti. Posudzujú sa najmä zodpovednosť a právomoci garanta pri úpravách informačných listov predmetov, výbere zamestnancov, ktorí vyučujú jednotlivé predmety alebo ich časti, jeho podiel na organizovaní a uskutočňovaní výskumných činností pracoviska súvisiacich s obsahom študijného programu.  Vyhodnocuje sa, či publikačná činnosť a výskumná/umelecká činnosť garanta za predchádzajúcich päť rokov, napomáha rozvoju študijného programu, ktorý garantuje.
Garant študijného programu je zamestnaný na vysokej škole na ustanovený týždenný pracovný čas a je zaradený na fakulte, na ktorej sa študijný program uskutočňuje. V prípade garanta nie je prípustné, aby súčet hodín jeho pracovného času v rámci vysokých škôl prekročil 69 hodín pracovného času za týždeň. Do počtu hodín pracovného času sa započítavajú aj obdobné pracovno-právne vzťahy s vysokými školami v zahraničí. 
Pri posudzovaní navrhovaného garanta študijného programu sa s ohľadom na § 77 ods. 6 zákona berie do úvahy aj jeho vek. Vysokej škole je možné priznať spôsobilosť uskutočňovať  študijné programy  len do konca akademického roka, v ktorom garant študijného programu dovŕši vek 70 rokov.
V prípade učiteľských študijných programov je postačujúce, ak je garant pedagogicko-psychologického základu zaradený na niektorej súčasti vysokej školy, ak je zabezpečený jeho vplyv na uskutočňovanie učiteľských študijných programov aj na ostatných fakultách, na ktorých má tieto študijné programy garantovať. V prípade učiteľských študijných programov sa vyžaduje, aby sa na garantovaní podieľal za predmet  v kombinácii s iným predmetom ďalší vysokoškolský učiteľ, pôsobiaci vo funkcii docenta alebo profesora v študijnom odbore, ktorý zodpovedá za predmetu kombinácie aprobácie, a tento bol v zamestnaneckom pomere na ustanovený týždenný pracovný čas. Rovnako sa postupuje aj v prípade študijných programov v študijnom odbore prekladateľstvo a tlmočníctvo pre garanta translatologického základu a jazyk v kombinácii. V prípade zdravotníckych študijných odborov sa vyžaduje, aby bol garant odborne spôsobilý na výkon povolania, na ktoré sú absolventi študijného programu pripravovaní.
V prípade, že sa študijný program uskutočňuje na viacerých pracoviskách so sídlom v rôznych obciach (nie len vo forme vybraných špecifických predmetov), vyžaduje sa, aby sa garant študijného programu zúčastňoval rovnomerne na chode všetkých takýchto pracovísk (mal výkon práce v rámci týždenného ustanoveného času rovnomerne rozložený medzi jednotlivé pracoviská , v ktorých sa uskutočňuje študijný program).)
Existencia garanta spĺňajúceho uvedené  požiadavky  je  minimálnou podmienkou pre toto kritérium. 
Garantovanie a ani spolugarantovanie študijných programov na rôznych vysokých školách sa nepripúšťa.
Garantovanie a práca pre iného zamestnávateľa ako je pozícia vedúceho zamestnanca, štatutára, či obdobná manažérska funkcia, sa vylučujú.
Garantovanie prípadne spolugarantovanie dvoch (viacerých) študijných programov na vlastnej vysokej škole sa principiálne nevylučuje. Rozhodujúce je plnenie predpokladov a samotného výkonu funkcií garanta. Je to prirodzené a želateľné napríklad v prípadoch, ako sú:
•	študijné programy na rôznych stupňoch vysokoškolského štúdia alebo
•	študijný program v danom študijnom odbore a študijný program v kombinácii študijných odborov, z ktorých daný študijný odbor je hlavným študijným odborom, alebo 
•	študijný program 2. stupňa v danom študijnom odbore a konverzný študijný program 2. stupňa v danom študijnom odbore (konverzný študijný program 2. stupňa  = študijný program pre tých, ktorí absolvovali bakalárske štúdium v inom študijnom odbore), alebo
•	študijné programy v učiteľských študijných odboroch alebo v študijnom odbore prekladateľstvo a tlmočníctvo so zodpovednosťou za jeden predmet alebo jeden jazyk alebo významnú zložku programu,
•	garantovanie spoločného študijného programu.

V závislosti od stupňa vysokoškolského štúdia, ktoré sa podľa študijného programu uskutočňuje, sa na garantovanie študijného programu požaduje, aby garant bol vysokoškolský učiteľ 
(B): vo funkcii profesora alebo docenta
(M): vo funkcii profesora
(D): vo funkcii profesora. 
V prípade, že garant je mimoriadnym profesorom vysokej školy, nevyhnutnou podmienkou garantovania študijného programu je preukázanie, že v jeho prípade v čase akreditácie bolo konanie na vymenovanie za profesora v študijnom odbore, v ktorom má garantovať študijný program, ukončené pred vedeckou radou vysokej školy. V opačnom prípade nie sú splnené podmienky na udržateľné plnenie tohto kritéria. 
Na zabezpečenie kvality a rozvoja doktorandského študijného programu sa požadujú okrem garanta študijného programu aj ďalší najmenej dvaja vysokoškolskí učitelia pôsobiaci vo funkcii profesora alebo docenta v príslušnom alebo príbuznom študijnom odbore, ktorí svojou výskumnou alebo umeleckou, pedagogickou a organizačnou činnosťou prispievajú k rozvoju poznania v príslušnom študijnom odbore pôsobením v posudzovanom študijnom programe.
Na posúdenie personálneho zabezpečenia vysoká škola uvedie v žiadosti požiadavky aplikované pri výberovom konaní na profesorov a docentov, ktorých navrhuje ako garantov alebo spolugarantov.	
KSP-B: Kritériá na hodnotenie atribútov študijného programu
Atribút / kritérium	Uspokojivé plnenie	
Atribút: Obsah študijného programu	
Kritérium KSP-B1: Naplnenie obsahu študijného odboru (§ 50 ods. 5 písm. c) zákona)	Obsah študijného programu zodpovedá v postačujúcej miere obsahu študijného odboru (§ 50 ods. 5 písm. c) zákona), v ktorom sa absolvovaním tohto študijného programu získa vysokoškolské vzdelanie. Miera sa pokladá za postačujúcu, ak aspoň 3/5 obsahu študijného programu je venovaných danému študijnému odboru. Toto je minimálna podmienka.
Pri posudzovaní obsahu študijného programu sa využíva vymedzenie obsahu príslušného študijného odboru. Vymedzenie obsahu študijného odboru je zložkou jeho opisu v štruktúre podľa § 50 ods. 5. Opisy študijných odborov sú súčasťou sústavy študijných odborov. Súčasťou obsahu študijného odboru je aj charakteristika absolventa študijného odboru a znalostí, ktoré nadobudne. 
Vymedzenie absolventa obsahuje stručnú rámcovú všeobecnú charakteristiku absolventa, t.j. najmä profil absolventa a jeho predpokladané uplatnenie. Vymedzenie absolventa zahŕňa aj najdôležitejšie vedomosti, schopnosti a zručnosti, ktoré musí absolvent študijného programu v danom študijnom odbore získať.
Znalosti uvedené v obsahu študijného odboru musia byť súčasťou skladby každého študijného programu kreovaného na báze opisu študijného odboru. Inak povedané, študijný program musí v sebe zahŕňať  celý obsah študijného odboru. Hĺbka rozpracovania môže byť v jednotlivých študijných programoch rozličná. Každý študijný program však musí obsahovať všetky témy a aspoň do takej hĺbky,  ktorú stanovuje opis študijného odboru a  Z tém, ktoré sú uvedené ako alternatívne, musí obsahovať aspoň jednu alebo umožňovať spomedzi viacerých z nich voľbu. Niektoré témy alebo nejaká časť znalostí sa môže vymedziť len rámcovo. Napríklad podstatná časť obsahu študijného odboru na treťom stupni sa môže vymedziť len rámcovo ako „najnovšie vedecké (umelecké) poznatky zo zvolenej oblasti spadajúcej do študijného odboru, do ktorej patrí otvorený vedecký (umelecký) problém, ktorý je predmetom dizertácie“.	
Kritérium KSP-B2: Splnenie charakteristiky študijného programu podľa stupňa
(B): § 52 ods. 1 zákona) (M): § 53 ods. 1 a 3 zákona)
(D): § 54 ods. 1 zákona),	Štruktúra študijného programu, obsah jednotlivých predmetov študijného programu a foriem výučby zabezpečujú splnenie charakteristiky príslušného stupňa vysokoškolského štúdia. V prípade profesijne orientovaných študijných programov sa vyžaduje, aby súčasťou študijného programu bola prax študentov v reálnej prevádzke, a to v rozsahu zodpovedajúcom najmenej jednému semestru/dvom trimestrom.	
Kritérium KSP-B3: Relevantnosť štandardnej dĺžky štúdia (§ 51 ods. 4 písm. h) zákona),	Štandardná dĺžka štúdia (§ 51 ods. 4 písm. h) zákona) je v súlade s ostatnými znakmi bližšie určujúcimi študijný program podľa § 51 ods. 4 zákona, najmä s profilom absolventa a obsahom študijného odboru, v rámci obmedzení daných § 52 ods. 3 zákona), resp. § 53 ods. 4 zákona), resp. § 54 ods. 2 zákona). Osobitne treba zdôvodniť návrh, aby dĺžka študijného programu v dennej forme prvého stupňa bola 4 roky. 	
Kritérium KSP-B4: Posúdenie, či v prípade návrhu spojenia prvého a druhého stupňa vysokoškolského štúdia do jedného celku ide o osobitne odôvodnený prípad	Odôvodnenosť spojenia prvého a druhého stupňa vysokoškolského štúdia do jedného celku sa posudzuje vzhľadom na špecifiká študijného odboru individuálne .  Obsah spojeného študijného programu je  v súlade s ostatnými znakmi bližšie určujúcimi študijný program v opise príslušného študijného odboru, najmä s profilom absolventa.  obmedzení daných § 53 ods. 3 zákona).	
Kritérium KSP-B5: Zahrnutie záverečnej práce v primeranom rozsahu a náročnosti
(B): (§ 52 ods. 4 zákona)
(M): (§ 53 ods. 5 zákona)
(D): (§ 54 ods. 3 zákona)
	(B): Bakalársky študijný program obsahuje záverečnú prácu v primeranom rozsahu a náročnosti (§ 52 ods. 4 zákona). Študent má v nej preukázať schopnosť samostatne získavať teoretické a praktické poznatky a používať ich. Bakalárska práca ako študijný predmet má byť primerane ohodnotená v kreditovom vyjadrení. 
(M): Magisterský, inžiniersky alebo doktorský študijný program obsahuje záverečnú prácu v primeranom rozsahu a náročnosti (§ 53 ods. 5 zákona). Študent má v nej preukázať schopnosť samostatne získavať teoretické a praktické poznatky založené na súčasnom stave vedy alebo umenia a tvorivo ich uplatňovať, používať a rozvíjať. a používať ich. Diplomová práca ako študijný predmet má byť primerane ohodnotená v kreditovom vyjadrení.
(D): Doktorandský študijný program obsahuje záverečnú prácu v primeranom rozsahu a náročnosti (§ 54 ods. 3 zákona). Študent má v nej preukázať schopnosť samostatne získavať teoretické a praktické poznatky založené na súčasnom stave vedeckého alebo umeleckého poznania a najmä vklad študenta k nemu, ktorý je výsledkom vedeckého bádania a samostatnej tvorivej činnosti v oblasti vedy alebo techniky alebo samostatnej teoretickej a tvorivej činnosti v oblasti umenia.	
Kritérium KSP-B6:  „inžinierstvo“: posúdenie – kde prichádza do úvahy – podľa § 52 ods. 6 zákona alebo podľa § 53 ods. 6 zákona 	V prípade, že názov študijného programu obsahuje výraz „inžinierstvo“ alebo „inžiniersky“ posudzuje sa, či spĺňa § 52 ods. 6 zákona alebo § 53 ods. 6 zákona ): Hodnotí sa podiel celkovej projektovej práce v študijnom programe obsiahnutej najmä vo vzdelávacích činnostiach záverečná práca, projektová práca, odborná prax ako aj vplyv týchto predmetov na umožnenie tvorivosti v oblasti tvorby inžinierskych diel a procesov. 
To isté sa hodnotí aj v prípade, že sa absolventom udeľuje akademický titul Ing. arch.	
Kritérium KSP-B7: „umenie“: posúdenie – kde prichádza do úvahy – podľa § 51 ods. 7 zákona	V prípade, že názov študijného programu obsahuje výraz „umenie“ alebo „iný tvar tohto slova“ posudzuje sa, či spĺňa § 51 ods. 7 zákona. Hodnotí sa podiel umeleckých výkonov v študijnom programe, ich vplyv na rozvinutie  tvorivosti v oblasti umenia.
To isté sa hodnotí aj v prípade, že sa absolventom udeľuje akademický titul Mgr. art., alebo ArtD.	
Atribút: Požiadavky na uchádzačov a spôsob ich výberu	
Kritérium KSP-B8: Vhodnosť požiadaviek na uchádzačov a spôsobu ich výberu na zabezpečenie toho, aby sa na štúdium dostali uchádzači s potrebnými schopnosťami a predpokladmi (§ 57 ods. 1 zákona)	Požiadavky na uchádzačov a spôsob ich výberu sú zábezpekou, aby sa na štúdium dostali uchádzači s potrebnými schopnosťami a predpokladmi. 
Vyhodnocuje sa či vhodnosť ďalších podmienok určených vysokou školou prijatia na štúdium s cieľom zabezpečiť, aby sa na štúdium dostali uchádzači s potrebnými schopnosťami a predpokladmi (§ 57 ods. 1).  Predpokladá sa, že vysoká škola vymedzila potrebné schopnosti a predpoklady v charakteristike študijného programu. 	
Atribút: Požiadavky na absolvovanie štúdia	
Kritérium KSP-B9: Dostatočnosť požiadaviek na úspešné absolvovanie štúdia z hľadiska kvality vzdelávacieho procesu, spôsoby zabezpečenia úrovne kvality vzdelávacieho procesu vrátane spôsobu hodnotenia štátnych skúšok a osobitne záverečnej práce	Požiadavky na úspešné absolvovanie štúdia sú dostačujúco selektívne, aby neumožnili absolvovanie štúdia tomu študentovi, ktorý nezískal v priebehu vzdelávacieho procesu vedomosti, schopnosti a zručnosti na štandardnej úrovni. Vysoká škola má vlastný systém zabezpečenia kvality, ktorého súčasťou je zabezpečenie úrovne kvality vzdelávacieho procesu vrátane spôsobu hodnotenia štátnych skúšok a zvlášť záverečnej práce. V rámci akreditácie existujúcich študijných programov alebo študijných programov v študijných odboroch a stupňoch, kde už má vysoká škola/fakulta akreditovaný iný študijný program, sa vyžaduje, aby vnútorný systém zabezpečovania kvality garantoval identifikáciu konkrétnych nedostatkov, rizík a možností zlepšenia pri poskytovaní študijných programov v danom študijnom odbore a stupni, a vysoká škola preukázala konkrétne opatrenia, ktoré prijala a uskutočnila za účelom skvalitnenia poskytovaného študijného programu.
Posudzuje sa aj miera neúspešnosti štúdia, či rozloženie hodnotenia študentov v rámci jednotlivých predmetov a rozloženie hodnotenia študentov v rámci záverečných prác.	
Kritérium KSP-B10: Súlad profilu absolventa s požiadavkami na výkon regulovaného povolania	V prípade študijných programov, v ktorých sa získaním vysokoškolského vzdelania získava kvalifikácia na výkon regulovaného povolania, sa vyžaduje potvrdenie relevantnej autority o tom, že štúdiom študijného programu a podmienkami na jeho riadne skončenie, je možné predpokladať, že študent získa potrebnú kvalifikáciu na výkon povolania.	
Kritérium KSP-B11: Úroveň všetkých absolventov (od najlepšieho po najslabšieho) vzhľadom na štandardné požiadavky kvality vzdelávacieho procesu v príslušnom odbore, súlad úrovne vedomostí, schopností a zručností absolventov s profilom absolventa a ich predpokladaným spôsobom uplatnenia, uplatnenie absolventov v súlade s predpokladmi	Pri hodnotení úrovne študentov a absolventov študijného programu sa posudzuje úroveň všetkých absolventov (t.j. od najlepšieho po najslabšieho) vzhľadom na štandardné požiadavky kvality vzdelávacieho procesu v príslušnom študijnom odbore. Podľa špecifík študijného programu vysoká škola preukáže napríklad, náročnosť úloh, ktoré  dokáže absolvent samostatne riešiť. Pri hodnotení súladu úrovne vedomostí, schopností a zručností absolventov s profilom absolventa (§ 51 ods. 4 písm. e) zákona) a ich predpokladaným spôsobom uplatnenia sa posudzuje, ako vysoká škola navrhnutým študijným programom a spôsobom jeho uskutočňovania umožňuje  takýto profil  získať.